CELEX: 32021R2069
Language: hu
Date: 2021-11-25 00:00:00
Title: A Bizottság (EU) 2021/2069 végrehajtási rendelete (2021. november 25.) az (EU) 2019/2072 végrehajtási rendelet VI. mellékletének a Bosznia-Hercegovinából, Montenegróból és Szerbiából származó áruburgonya Unióba történő behozatala tekintetében történő módosításáról, valamint az 2012/219/EU és az (EU) 2015/1199 végrehajtási határozat hatályon kívül helyezéséről

2021.11.26.   
               
               
                  HU
               
               
                  Az Európai Unió Hivatalos Lapja
               
               
                  L 421/28
               
            
         A BIZOTTSÁG (EU) 2021/2069 VÉGREHAJTÁSI RENDELETE
         (2021. november 25.)
         az (EU) 2019/2072 végrehajtási rendelet VI. mellékletének a Bosznia-Hercegovinából, Montenegróból és Szerbiából származó áruburgonya Unióba történő behozatala tekintetében történő módosításáról, valamint az 2012/219/EU és az (EU) 2015/1199 végrehajtási határozat hatályon kívül helyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 40. cikke (2) bekezdésére,
         mivel:
         
                     (1)
                  
                  
                     Az (EU) 2019/2072 bizottsági végrehajtási rendelet (2) VI. mellékletének 17. bejegyzése megtiltja az egyes harmadik országokból származó, a 15. és 16. bejegyzésben meghatározottaktól eltérő Solanum L. fajok és hibridjeik gumóinak – beleértve a Solanum tuberosum L. (a továbbiakban: a meghatározott növény) gumóit is – az Unióba történő behozatalát.
                  
               
                     (2)
                  
                  
                     Ez a tilalom nem vonatkozik az (EU) 2019/2072 végrehajtási rendelet VI. mellékletében szereplő táblázat 17. bejegyzésnél a negyedik oszlop b) pontjában felsorolt európai harmadik országokra és meghatározott területekre, amennyiben azokat a burgonya gyűrűs rothadását okozó Clavibacter sepedonicus (Spieckermann és Kotthoff) Nouioui et al. károsítótól (a továbbiakban: meghatározott károsító) mentesnek ismerték el, vagy jogszabályukat a károsító elleni védekezésre vonatkozó uniós szabályokkal egyenértékűnek ismerték el.
                  
               
                     (3)
                  
                  
                     A Montenegró által szolgáltatott, a 2010 és 2020 közötti éves felmérésekkel kapcsolatos információkból, valamint az országban 2019 novemberében a burgonyaágazatról végzett bizottsági ellenőrzés során gyűjtött információkból kitűnik, hogy a meghatározott károsító nem volt jelen Montenegróban. Az ellenőrzés zárójelentésében megfogalmazott ajánlásokra válaszul az ország kielégítő nyomonkövetési cselekvési tervet dolgozott ki a növényegészségügyi ellenőrzések javítására a burgonyaágazatban. Ezért helyénvaló Montenegrót a Clavibacter sepedonicus (Spieckermann és Kotthoff) Nouioui et al. károsítótól mentesként elismerni, és engedélyezni a Montenegróból származó áruburgonya Unióba történő behozatalát, mivel ez az ország a meghatározott károsítótól mentesnek minősül.
                  
               
                     (4)
                  
                  
                     A 2012/219/EU bizottsági végrehajtási határozat (3) Szerbiát, az (EU) 2015/1199 bizottsági végrehajtási határozat (4) pedig Bosznia-Hercegovinát a meghatározott károsítótól mentesnek ismerte el.
                  
               
                     (5)
                  
                  
                     Mivel a vonatkozó felmérések eredményei és az ellenőrzések azt mutatták, hogy az említett végrehajtási határozatok elfogadása óta a helyzet nem változott Bosznia-Hercegovinában és Szerbiában, e harmadik országok továbbra is mentesnek minősülnek a meghatározott károsítótól, és engedélyezni kell a területükön termesztett áruburgonya Unióba történő behozatalát.
                  
               
                     (6)
                  
                  
                     Annak biztosítása érdekében, hogy Bosznia-Hercegovina, Montenegró, Szerbia és az Egyesült Királyság mentes maradjon a meghatározott károsítótól, az említett harmadik országok számára elő kell írni, hogy minden év április 30-ig nyújtsák be a Bizottságnak az előző évi felmérés eredményeit, amelyek megerősítik, hogy a meghatározott károsító nincs jelen a területükön, mivel ez lenne a legmegfelelőbb időszak ezen eredmények megfelelő összegyűjtésére és benyújtására.
                  
               
                     (7)
                  
                  
                     Az (EU) 2019/2072 végrehajtási rendelet VI. mellékletének táblázatában szereplő 17. bejegyzésénél a negyedik oszlop b) és c) pontját ezért ennek megfelelően módosítani kell annak érdekében, hogy az Bosznia-Hercegovinára, Montenegróra, Szerbiára és az Egyesült Királyságra is vonatkozzon.
                  
               
                     (8)
                  
                  
                     A jogi egyértelműség érdekében a 2012/219/EU és az (EU) 2015/1199 végrehajtási határozatot hatályon kívül kell helyezni.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/2072 végrehajtási rendelet VI. melléklete e rendelet mellékletének megfelelően módosul.
         
         
            2. cikk
            A 2012/219/EU és az (EU) 2015/1199 végrehajtási határozatok hatályukat vesztik.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. november 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 317., 2016.11.23., 4. o.
         
         
            (2)  A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról(HL L 319., 2019.12.10., 1. o.).
         
            (3)  A Bizottság 2012/219/EU végrehajtási határozata (2012. április 24.) Szerbia Clavibacter michiganensis ssp. sepedonicus (Spieckerman és Kotthoff) Davis et al. károsító szervezettől való mentességének elismeréséről (HL L 114., 2012.4.26., 28. o.).
         
            (4)  A Bizottság (EU) 2015/1199 végrehajtási határozata (2015. július 17.) Bosznia-Hercegovina Clavibacter michiganensis ssp. sepedonicus (Spieckerman és Kotthoff) Davis et al. károsító szervezettől való mentességének elismeréséről (HL L 194., 2015.7.22., 42. o.).
      
      
         
            MELLÉKLET
            Az (EU) 2019/2072 végrehajtási rendelet VI. mellékletében szereplő táblázat 17. bejegyzésénél a negyedik oszlop szövege helyébe a következő szöveg lép:
            „A következőktől eltérő harmadik országok vagy régiók:
            
                        a)
                     
                     
                        Algéria, Egyiptom, Izrael, Líbia, Marokkó, Svájc, Szíria, Tunézia és Törökország,
                        vagy
                     
                  
                        b)
                     
                     
                        az alábbi rendelkezéseket teljesítő országok:
                        
                                    i.
                                 
                                 
                                    legalább az alábbiak egyike:
                                    Albánia, Andorra, Azerbajdzsán, Belarusz, Kanári-szigetek, Feröer szigetek, Grúzia, Izland, Liechtenstein, Moldova, Monaco, Észak-Macedónia, Norvégia, Oroszország (csak a következő részek: Központi szövetségi körzet [Centralnij fegyeralnij okrug], Északnyugati szövetségi körzet [Szevero-Zapadnij fegyeralnij okrug], Déli szövetségi körzet [Juzsnij fegyeralnij okrug], Észak-kaukázusi szövetségi körzet [Szevero-kavkazszkij fegyeralnij okrug] és Volgamenti szövetségi körzet [Privolzsszkij fegyeralnij okrug]), San Marino és Ukrajna;
                                    és
                                 
                              
                                    ii.
                                 
                                 
                                    megfelel az alábbiak egyikének:
                                    
                                                —
                                             
                                             
                                                az (EU) 2016/2031 rendelet 107. cikkében említett eljárással összhangban a Clavibacter sepedonicus (Spieckermann és Kotthoff) Nouioui et al. károsítótól mentesnek ismerték el, vagy
                                             
                                          
                                                —
                                             
                                             
                                                jogszabályát a Clavibacter sepedonicus (Spieckermann és Kotthoff) Nouioui et al. károsító elleni védekezésre vonatkozó uniós joggal egyenértékűnek ismerték el az (EU) 2016/2031 rendelet 107. cikkében említett eljárással összhangban,
                                             
                                          
                              vagy
                     
                  
                        c)
                     
                     
                        Bosznia-Hercegovina, Montenegró, Szerbia és az Egyesült Királyság (*1), amennyiben a következő feltétel teljesül: az említett harmadik országok minden év április 30-ig benyújtják a Bizottságnak a felmérés eredményeit, amelyek megerősítik, hogy a Clavibacter sepedonicus (Spieckermann és Kotthoff) Nouioui et al. károsító az előző évben nem fordult elő a területükön.
                     
                  
               (*1)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban e melléklet alkalmazásában az Egyesült Királyságra való hivatkozásokat úgy kell értelmezni, hogy azok nem foglalják magukban Észak-Írországot.””